钦定古今图书集成/明伦汇编/官常典/第667卷 > 王谌
## 钦定古今图书集成/明伦汇编/官常典/第667卷 > 王谌

按《南齐书》本传：“谌字仲和，东海郯人也。宋大明中，沈
昙庆为徐州，辟谌为迎主簿，又为州迎从事，湘东王
国常侍、镇北行参军。州国府主，皆宋明帝也。除义阳
王征北行参军，又除宋明帝卫军府。谌有学义，累为
帝蕃佐。及即位，除司徒参军，带薛令，兼中书舍人，见
亲遇，常在左右。谌见帝所行惨辟，屡谏不从，请退，坐
此见怒，系尚方，少日出。”寻除尚书殿中郎，徙记室参
军，正员郎薛令如故。迁兼中书郎，晋平王骠骑板谘
议，出为湘东太守，秩中二千石，未拜，坐公事免。复为
桂阳王骠骑府谘议参军，中书郎。明帝好围碁，置围
碁州邑，以建安王休仁为围碁州都大中正，谌与太
子右率沈勃、尚书水部郎庾珪之、彭城丞王抗四人
为小中正，朝请褚思庄、傅楚之为清定访问。出为临
川内史，还为尚书左丞，寻以本官领东观祭酒，即明
帝所置总明观也。迁黄门，转正员常侍，辅国将军，江
夏王右军长史，冠军将军。转给事中，廷尉卿，未拜。建
元中，武陵王晔为会稽，以谌为征卤长史，行事、冠军
如故。永明初，迁豫章王太尉司马，将军如故。世祖与
谌相遇于宋明之世，欲委任为辅国将军、晋安王南
中郎长史、淮南太守，行府州事。五年，除黄门郎，领骁
骑将军。迁太子中庶子，骁骑如故。谌贞正和谨，朝廷
称为善人，多与之厚。八年，转冠军将军、长沙王车骑
长史。徙庐陵王中军长史，将军如故。西阳王子明在
南兖州，长史沈宪去职，上复徙谌为征卤长史，行南
兖府州事，将军如故。谌少贫，尝自纺绩，及通贵后，每
为人说之，世称其志。达九年卒，年六十九。